Beatissime pater. Cum ecclesia Aboensis, que in honorem beate Marie et sanctorum Henrici et Erici martirum dudum extitit fabricata, in eius edificijs quam plurimum collapsa et ruinosa existat et, nisi de reparatione eiusdem prouideatur, timetur verisimiliter ipsam collabi et corruere posse, ut igitur ipsa ecclesia, que in remotissimis et etiam ultramarinis partibus consistit, ita quod propter pericula maris et viarum discrimina incole partium illarum difficile habent Romanam curiam et alia loca sanctorum extra patriam pro consequendis indulgentijs visitare, in eisdem edificijs congrue ac decenter reparetur ac etiam conseruetur, et ut fideles partium illarum ad dictam ecclesiam eo libentius confluant, quo ex hoc ulterius (!) dono spiritualis gratie conspexerint se refectos, supplicant s. v. humiles etc:a episcopus, prepositus et capitulum ipsius ecclesie, quatenus omnibus et singulis christifidelibus ipsius confessis et contritis, qui dictam ecclesiam in festiuitatibus in cancellaria apostolica dari consuetis deuote visitauerint et ad eius reparationem et conseruationem manus porrexerint adiutrices, decem annos indulgentiarum et totidem quadragenas, que sint perpetuo durature, dignemini misericorditer elargiri, quodque illas per questuarios in eadem diocesi mittere possint, in contrarium facientibus non obstantibus quibuscunque et cum clausulis oportunis. Item cum parrochiali[s] ecclesia sanctorum Laurentij et Erici in Virmo diocesis Aboensis predicte ab antiqvis retroactis temporibus inter alias parochiales ecclesias illarum partium constructa sit opere magnifico et sumptuoso, ad cuius reseruationem propter mortalitatum pestes et alia mala, que partes illas multipliciter afflixerunt, facultates ipsius quam plurimum diminute minus sufficiunt, sed ad eius conseruationem in opere inchoato christifidelium opitulamina sint plurimum oportuna, ut igitur ipsi fideles ad eandem ecclesiam eo deuotius affluant et ad conseruationem huiusmodi manus libentius porrigant adiutrices, quo ex hoc dono spiritualis gratie uberius conspexerint se refectos, supplicat s. v. humilis modernus rector eiusdem ecclesie, quatenus omnibus fidelibus ipsis, qui dictam ecclesiam in eisdem festiuitatibus, ut prefertur, deuote uisitauerint et ad dictam eius conseruationem manus porrexerint adiutrices, septem annorum indulgentias et totidem quadragenarum, que lapsu temporis non expirent, de iniunctis eis penitentijs dignemini misericoditer relaxare, cum clausulis oportunis. Item cum parrochialis ecclesia beate Marie et sancti Olaui in Wijburg dicte diocesis occasione infidelium et perfidorum Ruthenorum, qui nuper dictum opidum cum grandi multidine vallauerunt, fuerit et sit ignis incendio totaliter concremata et incepta sit aliqualiter reparari, ad quam perficiendam ipsius ecclesie facultates non suppetunt, supplicat s. v. humilis modernus rector eiusdem ecclesie, quatenus omnibus christifidelibus, qui eandem ecclesiam in eisdem temporibus visitauerint, ut prefertur, similem indulgentiam concedere dignemini, cum clausulis oportunis. Concessum pro omnibus in forma. Constanz decimoquinto kalendas februarij anno primo.